laion/Wikipedia-Exotic huggingface dataset:
אלכסיי סוואטייב

אלכסיי ולדימירוביץ' סוואטייב (ברוסית: Алексей Владимирович Савватеев; נולד ב-13 בדצמבר 1973 במוסקבה) הוא מתמטיקאי רוסי ומומחה בכלכלה מתמטית, פופוליזטור של מתמטיקה. דוקטור למדעי הפיזיקה והמתמטיקה, חבר בהתכתבות באקדמיה הרוסית למדעים (2022). פרופסור במכון מוסקבה לפיזיקה טכנית (אנ'), פרופסור באוניברסיטת אדיגיה הממלכתית (אנ'), חוקר מוביל במכון המרכזי לכלכלה ומתמטיקה של האקדמיה הרוסית למדעים (אנ'). אלכסיי סוואטייב נולד ב-13 בדצמבר 1973 במוסקבה, ברית המועצות. סבא מצד האם - יצחק אלכסנדרוביץ' לוריא (1890–1956) - מתמטיקאי, פרופסור וראש המחלקה למתמטיקה גבוהה של האקדמיה להנדסה צבאית של הצבא האדום ע"ש קויבישב (רו'). בשנת 1990 סיים סוואטייב את בית הספר למתמטיקה מס' 57 (אנ') במוסקבה, ולאחר מכן נכנס לפקולטה למכניקה ומתמטיקה של אוניברסיטת מוסקבה (אנ'), סיים את לימודיו בשנת 1995 בהצטיינות. המשיך את לימודיו בבית הספר הרוסי לכלכלה (NES), סיים את לימודיו ב-1997 בהצטיינות יתרה. לאחר דִּיסֶרְטַצְיָה, בהזמנת פרופסור שלמה ובר (אנ'), יצא לשנה וחצי ללימודי פוסט-דוקטורט בבלגיה במרכז לחקר תפעול ואקונומטריה (אנ'). מדיה וקבצים בנושא אלכסיי סוואטייב בוויקישיתוף אלכסיי סוואטייב, ברשת החברתית פייסבוק אלכסיי סוואטייב, ברשת החברתית אינסטגרם אלכסיי סוואטייב, ברשת החברתית VK אלכסיי סוואטייב, סרטונים בערוץ היוטיוב אלכסיי סוואטייב, באתר dblp אלכסיי סוואטייב, באתר ResearchGate Алексей Савватеев, bunchofquestions.com
גנון לבן-גרון

גנון לבן-גרון (שם מדעי: Cercopithecus erythrogaster) הוא מין של קוף מסוג גנון המצוי בסכנת הכחדה חמורה והוא מצוי בטבע ביערות הגשם של ניגריה ובנין שבמערב אפריקה. קוף זה מגיע לאורך של 45 ס"מ כשאורך הזנב עד 60 ס"מ. למשקל של 3.5 עד 4.5 ק"ג בזכרים, בעוד הנקבות שוקלות 2 עד 4 ק"ג. הוא בעל פרוות חזה-בטן חומה-אדומה אצל הזכרים ואפורה אצל הנקבות עם ראש שחור וציצות "זקן" ולחי לבנות וכן גרון לבן. שאר הגוף בצבע חום-זית כמו גנונים אחרים. הקוף חי ביערות הלחים וכן בשיחיות טרופיות ושטחים חקלאיים נטושים, בקבוצות קטנות של 4 או 5 פרטים, אם כי לעיתים התגלו גם בקבוצות של 30 פרטים וחלק מהזכרים חיים לבדם. מזונו העיקרי הוא פירות אך יגוון גם בחרקים, עלים ויבולים חקלאיים. אוכלוסייתו קטנה מאוד בטבע ובעבר סברו שהוא נכחד, לאחר ציד אובססיבי אחרי בשרו ופרוותו. עם זאת נמצאו אוכלוסייתו ליד נהר ניז'ר ב-1988. האוכלוסייה שלו עדיין קטנה וחיה בשטחים מצומצים עם אוכלוסייה קטנה, המתרבה באיטיות ולמרות שהוא חי בשמורות טבע מוגנות, קשה לאכוף בהם איסורי ציד וכריתת עצים מהיערות. ישנם 2 תת-מינים של הגנון: Cercopithecus erythrogaster erythrogaster Cercopithecus erythrogaster pococki מדיה וקבצים בנושא גנון לבן-גרון בוויקישיתוף גנון לבן-גרון, באתר ITIS (באנגלית) גנון לבן-גרון, באתר NCBI (באנגלית) גנון לבן-גרון, באתר Animal Diversity Web (באנגלית) גנון לבן-גרון, בבסיס הנתונים ARKive (באנגלית) גנון לבן-גרון, באתר האנציקלופדיה של החיים (באנגלית) גנון לבן-גרון, באתר GBIF (באנגלית) גנון לבן-גרון באתר הרשימה האדומה של IUCN
סטיב קופר

סטיבן קמברלנג קופר ב(אנגלית: Stephen Cambreleng Cowper;‏ ‏נולד ב־21 באוגוסט 1938) הוא פוליטיקאי אמריקאי מאלסקה, איש המפלגה הדמוקרטית, שכיהן כמושל אלסקה השישי בשנים 1986–1990. הוא היה מושל המדינה במהלך אסון הנפט של אקסון ואלדז ב-1989. כיום קופר הוא המנהל הכללי של חברת סטיב קופר ושות' (Steve Cowper & Associates). הוא גם שימש כחבר במועצות המנהלים של מספר חברות אנרגיה בארצות הברית ובקנדה. מתגורר כיום באוסטין, טקסס. קופר נולד בפיטרסבורג, וירג'יניה. הוא ניהל קריירה מגוונת לפני שנכנס לפוליטיקה, כולל כעורך דין למשפט ימי, עיתונאי עצמאי באסיה, ועוזר התובע המחוזי. ב-1974 הוא נבחר לבית הנבחרים של אלסקה, ושירת בו שתי תקופת כהונה לפני שהפסיד בהתמודדות על מועמדות למשרת המושל ב-1982. ב-1986 עלה בידו להיבחר כמושל, ובתפקידו זה הוא קידם את הנהגתו מחדש של מס ההכנסה באלסקה ואת הרחבת היוזמות החינוכיות. סטיב קופר נולד בפיטרסבורג, וירג'יניה כבנם של סטפני (לבית סמית') ומריון קופר, וגדל בקינסטון, קרוליינה הצפונית. הוא קיבל תואר בוגר אוניברסיטה ותואר במשפטים מאוניברסיטת קרוליינה הצפונית בצ'אפל היל, ולאחר ששירת בפיקוד הרפואה של צבא ארצות הברית ובכוחות המילואים שלו, הוא עבד כעורך דין בתחום המשפט הימי בנורפוק, וירג'יניה במשך שלוש שנים. ב-1968 עבר קופר לפיירבנקס, אלסקה, שם הוא שימש כעוזר פרקליט המחוז של אלסקה הכפרית ופיירבנקס. ב-1970 יצא קופר לווייטנאם ועבד כעיתונאי עצמאי בכל רחבי אסיה. בשובו לאלסקה, הוא כתב טור פוליטי עבור העיתון Fairbanks Daily News-Miner, לימד קורס בקולג' על קרקעות אלסקה, היה שותף בעסק לתעבורה אווירית, ועבד כצולל עבור צוות המחקר הימי של אוניברסיטת אלסקה. ב-1974 נבחר קופר לבית הנבחרים של אלסקה, בו הוא כיהן שתי תקופות כהונה. במהלך תקופת כהונתו זו, הוא שימש כיושב ראש ועדת הכספים של הבית בשנים 1977–1978, כיושב ראש מועצת ההיגוי לקרקעות אלסקה בשנת 1978, כחבר בוועדת הקיום בשנים 1977 - 1978, וכחבר בוועדה המייעצת של אלסקה לענייני החוק הימי ב-1978. ב-1982 התמודד קופר בבחירות על משרת מושל אלסקה, אך נוצח בהפרש קטן בהתמודדות על מועמדות המפלגה הדמוקרטית על ידי ביל שפילד, שניצח ונבחר כמושל. ב-1986 התמודד קופר שוב על משרת מושל אלסקה, אז הוא הביס בבחירות המקדימות את שפילד, ובבחירות הכלליות ניצח את מועמדת המפלגה הרפובליקנית, חברת הסנאט המדינתי, ארליס סטורגולבסקי ואת מועמד מפלגת העצמאות של אלסקה ג'ו ווגלר. מרגע שהושבע לכהונתו, החל קופר לקדם את החזרת מס ההכנסה באלסקה כדי לסייע לחיסול הגרעון של מיליארד הדולר בתקציב המדינה. הצעה זו נתקלה בהתנגדות עזה. הוא קידם את הרחבתה של תוכנית הלימודים הבינלאומית של אוניברסיטת אלסקה, קיווה להקים מרכז סחר בינלאומי, ושם דגש על לימוד שפות ותרבויות זרות בבתי הספר של המדינה. בראשית 1989 הוא הכריז על כוונתו שלא להתמודד בבחירות לתקופת כהונה שנייה ב-1990, הכרזה שהפתיעה רבים. לאחר תום כהונתו כמושל, שימש קופר ב-1991 כעמית אורח ברשות הנמלים של ניו יורק וניו ג'רזי, והיה יושב ראש שותף בוועידת מפעלי הדיג בטבעת הפסיפית ב-1994 ו-1997. מאז 1991 משמש קופר כמנהל הכללי של חברת סטיב קופר ושות', קבוצת ייעוץ לחברות ולממשלות בסוגיות הקשורות לאנרגיה. הוא גם שימש כחבר מועצות המנהלים של חברות אנרגיה רבות בארצות הברית ובקנדה. Marie Marmo Mullaney. Biographical Directory of the Governors of the United States, 1988-1994, Greenwood Publishing Group, 1994. p. 13. מדיה וקבצים בנושא סטיב קופר בוויקישיתוף סטיב קופר באתר אגודת המושלים הלאומית (באנגלית) סטיב קופר באתר The Political Graveyard (באנגלית)
פאולו גסאניגה

פאולו דינו גצאניגה (נולד ב-2 בינואר 1992) הוא כדורגלן ארגנטינאי המשחק בעמדת השוער במועדון ז'ירונה. גצאניגה נולד בעיר סנטה פה שבארגנטינה. גצאניגה שיחק בשורות טוטנהאם הוטספר במשך ארבע עונות, והיה השוער השני של הקבוצה אחרי הוגו לוריס. הוא ערך 22 הופעות בליגה. גצאניגה החל את הקריירה שלו בקבוצת הנוער של ולנסיה, שם שיחק במשך ארבע שנים. ב-2011, הוא עבר לקבוצת ג'ילינגהאם. הוא שיחק בג'ילינגהאם במשך שנה, וב-2012, הוא עבר לקבוצת הפרמייר ליג סאות'המפטון. בסאות'המפטון, גצאניגה שימש כשוער שלישי במשך שלוש עונות. ב-2015, הוא עבר לקבוצת ראיו ואיקאנו בהשאלה לעונה אחת. ב-2017, גצאניגה עבר לקבוצת טוטנהאם הוטספר. הוא שיחק בטוטנהאם במשך ארבע עונות, ובעונת 2019/2020, הוא הפך לשוער הראשון של הקבוצה לאחר פציעתו של הוגו לוריס. ב-2021, גצאניגה עבר לקבוצת אלצ'ה בהשאלה לעונה אחת. לאחר מכן, הוא עבר לקבוצת פולהאם, שם שיחק במשך עונה אחת. ב-2022, הוא עבר לקבוצת ז'ירונה. ב-20 בנובמבר 2018, גסאניגה ערך את הופעת הבכורה שלו בנבחרת ארגנטינה, כאשר נכנס כמחליף במקום חרונימו רולי בדקה ה-59 במשחק ידידות נגד נבחרת מקסיקו, ועזר לשמור על שער נקי בניצחון 0-2 של ארגנטינה. מדיה וקבצים בנושא פאולו גסאניגה בוויקישיתוף פאולו גסאניגה, ברשת החברתית פייסבוק פאולו גסאניגה, ברשת החברתית אקס (טוויטר) פאולו גסאניגה, ברשת החברתית אינסטגרם פאולו גסאניגה, באתר Transfermarkt פאולו גסאניגה, באתר Soccerway פאולו גסאניגה, באתר BDFutbol פאולו גסאניגה, באתר WorldFootball.net פאולו גסאניגה, באתר National Football Teams פאולו גסאניגה, באתר FootballDatabase.eu
מגדל עדן (בת ים)

מגדל עדן הוא גורד שחקים המשמש למגורים בשכונת פארק הים שבבת ים. בנייתו הסתיימה בשנת 2022 וגובהו הוא 168.45 מטרים. הוא המגדל הגבוה בבת ים. הבניין מתנשא לגובה 168.45 מטרים ובעל 48 קומות - 3 קומות מרתף חניה, קומת מסחר, 3 קומות מלון, ו- 41 קומות מגורים הכוללות 177 יחידות דיור. הבניין ונמצא כ־500 מטרים מחוף בת ים, בצמוד למגדל לייטהאוס. גורדי שחקים בישראל מגדל לייטהאוס מדיה וקבצים בנושא מגדל עדן בוויקישיתוף מגדל עדן, על פי היתר בניה חתום מתאריך 28.8.22 שבארכיב המסמכים, אתר ההנדסה עיריית בת ים
שוטו אבה

שוטו אבה (ביפנית: 安部 柊斗,‏ Abe Shūto, נולד ב-5 בדצמבר 1997) הוא כדורגלן יפני המשחק בעמדת הקישור בקבוצת ר.ו.ד. מולנבק הבלגית. אבה נולד בטוקיו, יפן. הוא החל את הקריירה שלו בקבוצת הנוער של טוקיו, והתקדם בקבוצות הצעירות של המועדון עד שהגיע לקבוצה הבוגרת ב-2016. אבה שיחק במחלקות הנוער של טוקיו במשך ארבע עונות, ובעונת 2019/2020 הוא הפך לשחקן הרכב קבוע בקבוצה. ב-2023, אבה חתם על חוזה לשלוש שנים בקבוצת ר.ו.ד. מולנבק מליגת העל הבלגית. שוטו אבה, ברשת החברתית אינסטגרם שוטו אבה, באתר Transfermarkt שוטו אבה, באתר Soccerway שוטו אבה, באתר WorldFootball.net שוטו אבה, באתר FootballDatabase.eu שוטו אבה, באתר ESPN
עמוס לוזון

עמוס לוזון (נולד ב-6 בספטמבר 1962) הוא איש עסקים ישראלי, בעל השליטה בחברה הציבורית "קבוצת עמוס לוזון יזמות ואנרגיה" בה הוא מכהן כמנכ"ל וכדירקטור. יושב ראש דירקטוריון חברת האשראי טריא וחברת הנדל"ן לוזון רונסון. בעבר היה בעלי מכבי פתח תקווה ובעלי הפועל ראשון לציון. לוזון נולד במעברת שבות עם, לימים פרדסיה, אחד מתוך שבעה ילדים במשפחת עולים מטריפולי שבלוב. אביו חלפון עסק בפרנסת המשפחה, ואימו עליזה עסקה בגידול הילדים. לוזון החל את דרכו כקבלן שיפוצים, ובמהרה החל להשקיע בנדל"ן. את החברה שנושאת את שמו, העוסקת ביזמות נדל"ן למגורים, מסחר ומשרדים, הקים בשנת 1986. בינואר 2016 רכש את השליטה ב"קבוצת א. דורי" תמורת כ-10 מיליון ש"ח ולאחר מכן שינה את שמה ל"קבוצת עמוס לוזון יזמות ואנרגיה". את השליטה בחברה הוא מחזיק באמצעות החברה הפרטית "ע. לוזון נכסים והשקעות". באותה השנה רכש גם וילה בארסוף תמורת כ-21 מיליון שקל. ב-1992 רכש יחד עם אחיו אבי לוזון את מכבי פתח תקווה מידי העמותה העירונית. במהלך השנים שינו השניים את תפקידם הרשמי במועדון ובזמן כהונתו של אבי לוזון כיושב ראש התאחדות לכדורגל בישראל, היה לוזון היושב ראש והבעלים הבלעדי של המועדון. ב-2019 עזב לוזון את מכבי פתח תקווה, ורכש את הפועל ראשון לציון. בנובמבר 2023 עזב את הפועל ראשון לציון אותה החזיר לניהול העירייה. לוזון אב לשלושה ילדים. בתו הבכורה ליה לוזון מועסקת כמשנה למנכ"ל בקבוצת לוזון. בת נוספת, אור לוזון, עובדת כסטייליסטית ובנו הנוסף עומרי לוזון הוא כדורגלן. שלושת אחיו הנוספים הם אבי לוזון, איציק לוזון, מנכ"ל מכבי פתח תקווה, ויעקב לוזון, מנכ"ל דורי בניה. אחייניו הם: עידן מליחי וגיא לוזון. באפריל 2012 נעצר חשוד באיומים על חייו. בשנים 2015–2023 היה בזוגיות עם מפיקת האירועים אירית רחמים. ב-2023 הגיש תלונה במשטרה בטענה שעבר ניסיון סחיטה באיום שיופץ אודותיו סרטון הפוגע בפרטיותו. לוזון מחלק את זמנו בין ביתו ביישוב ארסוף ודירה במגדל בצפון תל אביב.[דרוש מקור] אמיר פרגר, כך הפך לוזון השקעה של 10 מיליון שקל לשלוש חברות ששוות 2.4 מיליארד שקל, באתר כלכליסט, 29 בספטמבר 2024 ערן אזרן, לוזון: "הפתעתי את עצמי בעסקת דורי. צילצלו אלי ב–12:30, ב–18:00 הכסף עבר", באתר TheMarker‏, 17 בינואר 2016 טל וולק, ‏כך הפנה עמוס לוזון גב לאחיו במכבי פ"ת, והלך לרכוש קבוצה בראשל"צ, באתר גלובס, 25 ביולי 2019 גידי ליפקין, ‏סופית: עמוס לוזון יעזוב את הפועל ראשון לציון, באתר ONE‏, 23 בנובמבר 2023 מור שמעוני‏, צעיר נעצר בחשד שאיים על משפחתו של עמוס לוזון, באתר וואלה, 16 באפריל 2012 בר חיים, עמוס לוזון מאשר בשיחה עם עכשיו 14: "ניסו לסחוט אותי, לא שילמתי", באתר עכשיו 14, 20 ביולי 2023 שמעון איפרגן, ליאור שלו, ‏מישהו מנסה לסגור חשבון עם עמוס לוזון. במשטרה מאמינים שהוא יגלה להם מי, באתר ‏מאקו‏, 3 באוגוסט 2023
רבי יוסף הכהן (תנא)

רבי יוסף הכהן היה תנא, חכם וכהן בימי בית המקדש השני. שמו ומעשיו נזכרים בספרות חז"ל, וכמה הלכות כהונה, טהרה ואבלות נלמדים באמצעותם. אודותיו במשנה: "יוסף הכהן הביא בכורי יין ושמן ולא קבלו ממנו. אף הוא העלה את בניו ואת בני ביתו לעשות פסח קטן בירושלים, והחזירוהו, שלא יקבע הדבר חובה". בתוספתא הנוסח: "מעשה ביוסף הכהן שהעלה את בתו [מהד' ליברמן: בן בתו] לעשות פסח שני, והחזירוהו, שמא יקבע הדבר חובה, אמר להם לא שיקבע הדבר חובה אלא שאין האשה עושה פסח שני. במקור אחר מסופר שקסת הדיו שלו הייתה "נקובה בצידה" מטעמי טהרה. וכן: "אמרו עליו על יוסף הכהן שהיה מיטמא ויוצא אצל ר' יוסי לציידן״, ובנוסח אחר: "שהיה מטמא ויוצא אחר רבו לצידן". מספרות חז"ל עולה גישתו המחמירה בהלכות טומאת כהן: "מעשה ביוסף הכהן שמתה אשתו בערבי פסחים ולא רצה ליטמא לה, ודחפוהו חכמים וטמאוהו על כרחו, ובבבלי הנוסח: "ונמנו אחיו הכהנים וטימאוהו בעל כרחו". מקור מדרשי מתאר את חסידותו: "מעשה ביוסף הכהן שעלתה נומי ברגלו וקרא לרופאים לחתוך אותה, אמר לחוניא בנו כשיגיעו לחוט השערה הודיעני וכך עשה, אמר ליה בני עד כאן היית חייב ליטפל בי מכאן ואילך אי אתה חייב ליטפל בי לאבר מן החי, וכשבא דבר לפני חכמים אמרו (קהלת ז) יֵשׁ צַדִּיק אֹבֵד בְּצִדְקוֹ". רבי יוסף הכהן הינו 'דמות עלומה' בעולמם של חכמים ו'לא ברור היכן חי ופעל'. במדרש מסופר על בנו חוניא; בירושלמי שמו נחונייה. בנוסח המדרש שהיה תחת ידי רש"י נזכר שם אביו: יוסף בן פנחס הכהן. מהמקורות עולה שהיה תושב הארץ שירד ל'ציידן' (צידון שבדרום סוריה) כדי ללמוד תורה, השתקע בחוץ-לארץ ועלה ליראות בירושלים ובמקדש. במקבילה במסכת שמחות הוא מכונה 'יוסף הבבלי'. הרב אהרן הימן, "רבי יוסף הכהן (תנא)", תולדות תנאים ואמוראים, לונדון, תר"ע, חלק ב, עמודים 337-338, באתר היברובוקס משנה, מסכת חלה, פרק ד', משנה י"א תוספתא, מסכת פסחים, פרק ח', הלכה ו משנה, מסכת מקואות, פרק י', משנה א' תוספתא, מסכת עבודה זרה, פרק א', הלכה ג'; תלמוד בבלי, מסכת עירובין, דף מ"ז, עמוד ב' תלמוד ירושלמי, מסכת ברכות, פרק ג', הלכה א' מסכת שמחות פ"ד ה"ו; ספרא, אמור, פרשה א' תלמוד בבלי, מסכת זבחים, דף ק', עמוד א' בפירוש רש"י על קהלת ז, טו: "מעשה ביוסף בן פנחס הכהן שעלתה נימא ברגלו קראו לרופא לחתוך רגלו אמר לו כשאתה מגיע לחוט השערה הודיעני וכן עשה, קרא לחוניא בנו אמר לו בני עד כאן היית חייב ליטפל בי מכאן ואילך אין אתה חייב ליטפל בי, שאין כהן מטמא לאבר מן החי מאביו" ילקוט שמעוני, קהלת, רמז תתקעו; השוו: תלמוד ירושלמי, מסכת נזיר, פרק ז', הלכה א'; מסכת שמחות פ"ד הכ"ח משנת ארץ ישראל, חלה ד', יא הערה 9 תלמוד ירושלמי, מסכת נזיר, פרק ז', הלכה א' הערה 8 מסכת שמחות פ"ד הלכה כ"ו
נתי לרנר

נתנאל (נתי) לרנר (נולד ב-2 בספטמבר 1967) הוא ראש המועצה האזורית יואב מאז 7 ביוני 2023. לפני כן כיהן בשורת תפקידי ניהול בשלטון המקומי. נולד לאמנון ויוכבד לרנר. סבו היה איש ההגנה משה לרנר, יליד קמניץ פודולסק מאנשי העלייה השלישית שנרצח ביריות בתל אביב ב-1946. שרת בנח"ל. בוגר תואר ראשון במדע המדינה ותואר שני במדיניות ציבורית באוניברסיטת תל אביב. היה מרכז הנהגת דרום ותל אביב של הצופים. מ-1996 ועד 1999 ניהל את מתנ"ס "נאות שושנים" בחולון. בין 1999 ל־2012 שימש מנהל האגף המוניציפלי בעיריית חולון ועוזר ראש העירייה מוטי ששון. ב-2012 התמנה לסמנכ"ל פיתוח וארגון בעיריית בת ים, וב-2016 התמנה לסמנכ"ל משאבי אנוש וארגון בעירייה. ב-2018 התמנה לראש מינהל משאבי אנוש ורכש בעיריית ראשון לציון, וכיהן בתפקיד עד לפרישתו ב-2022 כדי להתמודד על ראשות המועצה האזורית יואב לאחר שראש המועצה, מטי צרפתי הרכבי, נכנסה לכנסת. ב-2 במאי 2023 התקיימו הבחירות המיוחדות לראשות המועצה, והוא התמודד מול שבעה מתמודדים. אף אחד מהמועמדים לא קיבל 40% מהקולות, ולרנר העפיל לסיבוב השני ב-16 במאי מול תא"ל במילואים רונן דגמי מנגבה. בבחירות אלו זכה לרנר בראשות המועצה ברוב של 54.9% מהקולות נשוי לשרית ואב לשלושה. מתגורר בקיבוץ רבדים. נתי לרנר – ראש מועצה איזורית יואב, ברשת החברתית פייסבוק נתי לרנר, ברשת החברתית פייסבוק נעים להכיר: נתי לרנר, כאן יואב:, המועצה האזורית יואב, גיליון 47, עמ' 3. מוגש מטעם נתי לרנר, יואב צועדת לעידן הבא בשלטון המקומי וזהו האיש שיוביל אותה לשם, באתר כלכליסט, 19 באפריל 2023 נתי לרנר זכה בבחירות לראשות מועצת יואב בדרום, באתר וואלה, 17 במאי 2023 נתי לרנר, ברשת החברתית פייסבוק דף לזכר משה לרנר, ב"לעד" – אתר לזכר האזרחים חללי פעולות האיבה פוסט אודותיו בדף הפייסבוק של נתי לרנר. משה לרנר ז"ל, הַבֹּקֶר, 17 בפברואר 1946 חדשות סרוגים, ‏נקבע מועד בחירות מיוחד למועצה האזורית יואב, באתר "סרוגים", 24 בנובמבר 2022 מר נתנאל לרנר – ראש המועצה הנבחר במועצה האזורית יואב, באתר משרד הפנים – פיקוח ארצי על הבחירות, ‏16 במאי 2023 יוסי וקנין, לאחר הסיבוב השני: נתי לרנר מקיבוץ רבדים נבחר לראש המועצה האזורית יואב, באתר mynet‏ קיבוץ, 24 במאי 2023
חומצה פלואורוגופרתית

חומצה פלואורו-גופרתית (HFSO3) היא חומצה השייכת לקבוצת החומצות החזקות. מבנה דומה מאוד לזה של חומצה גופרתית, אך היא בעלת קבוע דיסוציאציה גדול פי אלף, וזאת מאחר שאטום הפלואור, שהוא אלקטרושלילי מאוד, מושך את ענן האלקטרונים של המולקולה לכיוונו, ומותיר את אטום המימן עם מטען חלקי חיובי גדול יותר מאשר בחומצה גופרתית. לכן אטום המימן נוטה להשתחרר ביתר קלות בעת התמוססות במים למשל. החומצה הפלואורוגופרתית היא חברה במשפחת הסופרחומצות על היותה חזקה יותר מ-100% חומצה גופרתית. החומצה הפלואורוגופרתית מתמוססת היטב בממסים אורגניים ופולריים כגון, ניטרובנזן, דיאתיל אתר, חומצה אצטית ואתיל אצטט. למרות זאת, החומצה הפלואורוגופרתית מתמוססת באופן מועט בממסים אורגנים לא פולריים (כגון אלקאנים). בגלל החומציות החזקה מאוד של החומצה, היא ממיסה כמעט את כל החומרים האורגניים המקבלים פרוטון (כבסיס), אפילו מקבלות הפרוטונים החלשות ביותר. החומצה הפלואורוגופרתית עוברת הידרוליזה איטית לחומצה הידרופלואורית וחומצה גופרתית. החומצה הטריפלית (או בשמה האחר חומצה טריפלואורומתאנגופריתית) מגיעה גם היא לחומציות החומצה הפלואורוגופרתית אך איננה מתפרקת במים. החומצה הפלואורוגופרתית נוצרת על ידי תגובה של חומצה הידרופלואורית וגופרית תלת חמצנית: SO3 + HF → FSO3H החומצה הפלואורוגופרתית היא אחת מחומצות ברונסטד הפשוטות החזקות ביותר. שילוב של החומצה הפלואורוגופרתית ושל חומצת לאורי - אנטימון פנטאפלואוריד יוצר תערובת הנקראת "חומצת פלא", תערובת זו היא מוסרת פרוטונים הרבה יותר חזקה. החומצה הפלואורוגופרתית משמשת בתהליכי איזומריזציה של אלקאנים. החומצה גם משמשת במעבדות בתהליכי פלואוריזציה. החומצה הפלואורוגופרתית נחשבת לרעילה ומסוכנת מאוד בגלל חומציותה החזקה מאוד. הידרוליזה של החומצה משחררת HF שגם הוא מסוכן. הוספת מים לחומצה הפלואורוגופרתית היא תהליך אלים, כמו הוספת מים לחומצה גופרתית. תגובת הסתירה של החומצה הפלאורוגופרתית עם בסיס ואף עם בסיס חלש היא אקסותרמית ביותר ופולטת חום רב. מדיה וקבצים בנושא חומצה פלואורוגופרתית בוויקישיתוף
בתול דאר חליל

בתול דאר חליל (נולדה ב-23 במאי 2004) היא כדורגלנית ערבייה-ישראלית, המשחקת בעמדת הכנף בהפועל קטמון ירושלים מליגת העל ובנבחרת ישראל. דאר חליל החלה לשחק כדורגל בשכונה בשפרעם, ולאחר טורניר בבית הספר בו השתתפה הבינה שהיא אוהבת כדורגל, ובגיל 9 החלה לשחק בבנות סכנין, שם שיחקה במשך 3 שנים (2014/15-2016/17), בתחילה כבלמית ולאחר מכן כחלוצה. בעונות 2017/18-2019/20 שיחקה בקבוצת הנערות של איחוד בנות מג'דל כרום. בעונת 2020/21 החלה לשחק במכבי כישרונות חדרה, בקבוצת הנערות ובקבוצת הבוגרות במקביל, כשהיא צוברת 14 הופעות ושער אחד בליגת העל. בעונה זו הבקיעה 48 שערים במדי קבוצת הנערות. בעונת 2021/22 עברה דאר חליל לבנות נתניה, כשבמהלך העונה צברה 22 הופעות בליגת העל והבקיעה שער אחד, ובמקביל שיחקה גם בקבוצת הנערות. בסיום העונה סיימו בנות נתניה במקום התשיעי והאחרון בליגת העל ונשרו לליגה הלאומית. בעונת 2022/23 הצטרפה דאר חליל לאלופת ליגת העל, מ.ס. קריית גת, וב-26 משחקי ליגה הבקיעה 6 שערים. בנוסף רשמה שתי הופעות במוקדמות ליגת האלופות, שער אחד בגביע המדינה, שער אחד בגביע אתנה, ו-17 שערים במדי קבוצת הנערות. בסיום העונה זכתה הקבוצה באליפות ובגביע אתנה, ודאר חליל הייתה מועמדת לפרס תגלית העונה של ליגת העל. לקראת עונת 2023/24, חתמה דאר חליל בהפועל קטמון ירושלים. ב-19 משחקי ליגה צברה שני שערים ושני בישולים. בנוסף רשמה שתי הופעות בגביע המדינה, ו-5 הופעות בגביע אתנה, בהן כבשה 6 שערים ובישלה שניים. הקבוצה סיימה את העונה במקום השני בליגת העל, הגיעה לחצי גמר גביע המדינה, וזכתה בגביע אתנה, כאשר דאר חליל מבקיעה את הפנדל המכריע במשחק הגמר. דאר חליל הופיעה 5 פעמים במדי נבחרת ישראל עד גיל 19, כאשר הופעת הבכורה שלה התקיימה ב-8 בנובמבר 2022, בהפסד 5:0 מול גרמניה, במסגרת מוקדמות אליפות אירופה עד גיל 19. את שער הבכורה שלה בנבחרת כבשה דאר חליל ב-7 באפריל 2023, בניצחון על גיאורגיה 0–4 במסגרת שלב ב' של מוקדמות אליפות אירופה עד גיל 19. הופעת הבכורה שלה במדי הנבחרת הלאומית נערכה ב-26 בספטמבר 2023, בניצחון 5-0 על אסטוניה. עד ליום 5 דצמבר 2023 צברה 3 הופעות במדי הנבחרת הבוגרת. אליפות: 2022/23 גביע אתנה: 2022/23 גביע אתנה: 2023/24 פרופיל, באתר ההתאחדות לכדורגל בישראל ראיון קיץ עם דאר חליל, דף אינסטגרם של ארגון שחקניות ושחקני הכדורגל, 14 ביולי 2023 כתבת וידאו מעמוד הפיסבוק "כדורגל נשים", 21 בדצמבר 2022 עידו רקובסקי, שאול גרינפלד, בתול דאר חליל: "אם אני אדבר, אולי יתקפו אותי? זה לא כמו יהודי שיכול לעשות מה שבא לו", באתר הארץ, 22 בנובמבר 2023 כתבת וידאו על בתול דאר חליל בדף הפייסבוק כדורגל נשים, באתר www.facebook.com, ‏21 בדצמבר 2022 מעל כולן: סנטנה שוערת העונה, וורקו התגלית, באתר ONE‏, 18 במאי 2023 איתי קאשי, ‏בתול דאר חליל הצטרפה להפועל י-ם נשים, באתר ערוץ הספורט, 13 ביולי 2023 ההתאחדות לכדורגל בישראל – שחקן נבחרת, באתר www.football.org.il UEFA.com, Estonia-Israel | UEFA Women's Nations League 2023/24, UEFA.com (באנגלית)
אדם ובסטר

אדם הארי ובסטר (נולד ב-4 בינואר 1995) הוא כדורגלן אנגלי המשחק בעמדת הבלם בקבוצת ברייטון אנד הוב אלביון. ובסטר נולד בפורטסמות', אנגליה. הוא החל את הקריירה שלו במחלקת הנוער של פורטסמות', ובעונת 2012/2013 ערך את הופעת הבכורה שלו בקבוצה הבוגרת. בעונת 2013/2014 הושאל לאלדרשוט טאון מהליגה השלישית באנגליה, ובסיום העונה חזר לפורטסמות'. בעונת 2015/2016 הושאל לאיפסוויץ' טאון, ובעונת 2016/2017 עבר לקבוצה באופן קבוע. בעונת 2018/2019 חתם וובסטר בבריסטול סיטי תמורת סכום של 3.5 מיליון פאונד. ובסטר ערך את הופעת הבכורה שלו בברייטון ובפרמייר ליג ב-31 באוגוסט 2019, במשחק מול מנצ'סטר סיטי. הוא שיחק ב-31 משחקים במהלך העונה, והבקיע שני שערים. מדיה וקבצים בנושא אדם ובסטר בוויקישיתוף אדם ובסטר, ברשת החברתית אקס (טוויטר) אדם ובסטר, ברשת החברתית אינסטגרם אדם ובסטר, באתר Transfermarkt אדם ובסטר, באתר Soccerway אדם ובסטר, באתר BDFutbol אדם ובסטר, באתר WorldFootball.net אדם ובסטר, באתר FootballDatabase.eu אדם ובסטר, באתר ESPN
יאן פול ואן הקה

יאן פול ואן הקה (נולד ב-8 ביוני 2000) הוא כדורגלן הולנדי המשחק בעמדת הבלם בקבוצת ברייטון אנד הוב אלביון מהפרמייר ליג. ואן הקה נולד בארנמיויד והחל את הקריירה שלו בקבוצת החובבים גוס. ב-2018 עבר לנאק ברדה, שם שיחק במשך עונה אחת. ב-16 באוגוסט 2019, ערך את הופעת הבכורה שלו בקבוצה הבוגרת של ברדה, בניצחון 5-1 על הלמדון ספורט. ב-10 בספטמבר 2020, חתם ואן הקה בברייטון אנד הוב אלביון מהפרמייר ליג על חוזה לשלוש שנים. ב-18 בספטמבר 2020, הושאל ואן הקה להירנפיין לעונת 2020-2021. ב-19 בספטמבר 2020, ערך את הופעת הבכורה שלו בהירנביין בניצחון 3 - 1 על פורטונה סיטארד. ב-29 באוגוסט 2021, הושאל ואן הקה לבלקברן רוברס מהצ'מפיונשיפ לעונת 2021/2022. ב-16 באוקטובר, ערך את הופעת הבכורה שלו בקבוצה, כששיחק 90 דקות בתיקו 2-2 מול קובנטרי סיטי. ב-11 בדצמבר, כבש ואן הקה את שער הבכורה שלו בקבוצה, כשכבש את השער השני בניצחון 2 - 0 על בורו. הוא נבחר לשחקן העונה של ברייטון בעונת 2021/2022, והפך לשחקן הלוואה הראשון שזכה בתואר זה. ב-24 באוגוסט 2022, ערך ואן הקה את הופעת הבכורה שלו בברייטון, כשעזר לקבוצה לשמור על שער נקי בניצחון 3 - 0 על פורסט גרין רוברס. שלושה ימים לאחר מכן, ערך ואן הקה את הופעת הבכורה שלו בפרמייר ליג, כשעלה מהספסל בדקה ה-88 במקומו של דני וולבק, ועזר לברייטון לנצח 1 - 0 את לידס יונייטד. ב-21 בינואר 2023, ערך ואן הקה את ההופעה הבכורה שלו בהרכב הפותח של ברייטון, כששיחק 90 דקות בתיקו 2-2 עם לסטר סיטי. ב-24 במאי, שיחק ואן הקה בתיקו 1-1 עם מנצ'סטר סיטי, שהיה מהמשחקים האחרונים של העונה, והבטיח לברייטון מקום בליגה האירופית לעונת 2023/2024. מדיה וקבצים בנושא יאן פול ואן הקה בוויקישיתוף יאן פול ואן הקה, באתר Transfermarkt יאן פול ואן הקה, באתר Soccerway יאן פול ואן הקה, באתר BDFutbol יאן פול ואן הקה, באתר WorldFootball.net יאן פול ואן הקה, באתר FootballDatabase.eu
תקליט מס' 20 במקצב ברזילאי ובשירים נבחרים

"תקליט מס' 20 במקצב ברזילאי ובשירים נבחרים" הוא אלבום האולפן ה-12 של הזמרת הישראלית אילנית. את האלבום הוציאה בשנת 1976 לאור חברת התקליטים הד ארצי. זהו התקליט הראשון של הזמרת שמושפע מסגנון הרגאטון והמוזיקה לטינית. מתוכו יצאו להיטים רבים, דוגמת "ילד בקרקס", "האוניות חזרו", "עפרוני", "דניאל", "ארץ" ו"אדם רחוק". מידע על האלבום תקליט מס' 20 במקצב ברזילאי ובשירים נבחרים באתר MusicBrainz תקליט מס' 20 במקצב ברזילאי ובשירים נבחרים באתר סטריאו ומונו